Fa Jesu a ne a le mo lefatsheng, o ne a bua ka sephiri se se boitshepo a bo a simolola go se tlhalosa. O ne a raya barutwa ba gagwe a re: “Lona lo neetswe sephiri se se boitshepo sa bogosi jwa Modimo.” (Mareko 4:11) A o lemogile gore sephiri seno se se boitshepo se malebana le eng?— Se malebana le Bogosi jwa Modimo, jo Jesu a neng a re ruta go bo rapelela!—Mathaio 6:9, 10. A re sekaseke mafoko a a dikologileng temana eo. Mo temaneng ya 25, Jesu o ne a re o dira ditiro tsa gagwe ka leina la ga Rraagwe. Go tloga ka temana ya 27 go ya go 29, o ne a bua ka dinku tsa tshwantshetso, tse Rraagwe a di mo neileng. Dipolelo tseo ka bobedi tse di builweng ke Jesu di ne di ka se tlhaloganngwe ke bareetsi ba gagwe fa ene le Rraagwe e ne e le motho a le mongwe. Go na le moo, se Jesu a neng a se bolela ke go re, ‘Nna le Rre re seoposengwe thata mo e leng gore ga go na ope yo o ka tsayang dinku mo go nna, fela jaaka go se na ope yo o ka di tsayang mo go Rre.’ Go tshwana le fa morwa a raya mmaba wa ga rraagwe a re, ‘Fa o tlhasela rre, o tlhasela nna.’ Ga go na ope yo o neng a tla akanya gore morwa yono le rraagwe e ne e le motho a le mongwe. Mme batho ba ka lemoga kamano e e nonofileng e ba nang le yone.